Diari Oficial de la Generalitat Valenciana


Sumari del DOGV 3703, del 07-03-2000 (2000/1731)

ORDRE de 29 de febrer de 2000, de la Conselleria d’Agricultura, Pesca i Alimentació, per la qual es regulen les ajudes destinades a reparar els efectes produïts per la sequera en el conreu de l’ametller, en l’àmbit de la Comunitat Valenciana, i s’estableix el procediment per a concedir-les.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3703

Data del DOGV
:   07-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1731


Data del document
:   29-02-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * sequera
    * ajuda pública
    * fruit de corfa
    * ajuda a l'agricultura
    * suport econòmic

ORDRE de 29 de febrer de 2000, de la Conselleria d'Agricultura, Pesca i Alimentació, per la qual es regulen les ajudes destinades a reparar els efectes produïts per la sequera en el conreu de l'ametller, en l'àmbit de la Comunitat Valenciana, i s'estableix el procediment per a concedir-les. [2000/X1731]
  
Els efectes de la sequera que hem patit durant l'any 1999 han afectat greument diversos conreus llenyosos de secà, entre els quals mereixen una consideració especial els danys produïts en el conreu de l'ametller en àmplies zones de la Comunitat Valenciana.
  
Aquests efectes no han afectat només la producció de l'any 1999, sinó que previsiblement repercutiran greument en la producció del pròxim any i provocaran una greu pèrdua econòmica a un bon nombre d'explotacions agràries l'economia familiar de les quals recolza bàsicament en aquest conreu.
  
En el Reial Decret-Llei 20/1999, de 3 de desembre, s'estableix una sèrie d'ajudes destinades a pal·liar els efectes de la sequera en alguns conreus llenyosos. Per mitjà de l'Ordre de 17 de desembre de 1999, del Ministeri d'Agricultura, Pesca i Alimentació, es delimiten els àmbits territorials en què seran d'aplicació les mesures previstes en el reial decret llei esmentat, com també la correcció d'errades de l'ordre mencionada. I a través de l'Ordre de 24 de gener de 2000, del Ministeri d'Agricultura, Pesca i Alimentació, en la qual s'estableix el procediment de concessió dels préstecs bonificats i s'atribueix a les comunitats autònomes la competència per gestionar-ne la tramitació i reconèixer el dret a obtenir la bonificació dels préstecs.
  
Com a mesura coordinada de suport als titulars d'explotacions agrícoles destinades al conreu de l'ametller, la Conselleria d'Agricultura, Pesca i Alimentació considera procedent establir una bonificació addicional, amb una quantia equivalent a un punt d'interès dels préstecs subvencionats previstos en el Reial Decret-Llei 20/1999, de 3 de desembre.
  
La Conselleria d'Agricultura, Pesca i Alimentació reconeixerà el dret a les ajudes i en gestionarà la tramitació.
  
Per això, a proposta de la Direcció General de Producció Agrària, i fent ús de les atribucions conferides per mitjà de l'article 35 de la Llei de Govern Valencià,
  
ORDENE
  
Article 1
  
Per pal·liar els efectes de la sequera en el conreu de l'ametller a la Comunitat Valenciana, la Conselleria d'Agricultura, Pesca i Alimentació concedirà una ajuda complementària de la que s'estableix en el Reial Decret-Llei 20/1999, de 3 de desembre, consistent en una bonificació d'un punt d'interès als préstecs que concedisca el Ministeri d'Agricultura, Pesca i Alimentació, en els termes establits en l'article 2 del reial decret llei esmentat.
  
Article 2
  
Pel que fa als àmbits territorials afectats per la sequera, els préstecs amb interès bonificat i la determinació dels mòduls aplicables s'aplicaran les disposicions del Reial Decret-Llei 20/1999, de 3 de desembre de 1999.
  
Article 3
  
Les sol·licituds d'ajuda a préstecs bonificats pel Ministeri d'Agricultura, Pesca i Alimentació i la Conselleria d'Agricultura, Pesca i Alimentació es presentaran mitjançant impresos que seran facilitats per aquesta, en les oficines comarcals o en qualsevol dels llocs que es determinen en l'article 38 de la Llei 30/1992, de 26 de novembre, abans del 15 de març de 2000.
  
Aquestes sol·licituds aniran acompanyades de la documentació següent:
  
- Fotocòpia del NIF/CIF.
  
- Acreditació d'haver patit una reducció en el rendiment no inferior al 40% de la collita mitjana dels tres últims anys (1996, 1997 i 1998), per mitjà de l'aportació dels corresponents albarans, factures de venda o, si escau, certificat de la cooperativa agrària, SAT, etc.
  
- Documentació acreditativa de la titularitat de l'explotació (certificat del cadastre, certificat expedit per l'ajuntament o certificat de la OPFH).
  
Article 4
  
Es delega els caps dels serveis territorials de la Conselleria d'Agricultura, Pesca i Alimentació per a la resolució del reconeixement del dret a préstec bonificat.
  
El termini màxim de resolució d'aquest reconeixement serà de sis mesos comptadors des del període de presentació de sol·licituds. Una vegada transcorregut aquest termini sense haver-se dictat resolució expressa, s'entendrà desestimat en els termes previstos en l'article 44 de la Llei 30/1992.
  
Article 5
  
Es delega el director general de Producció Agrària per a la concessió i el pagament de les bonificacions als interessos, corresponents a la part bonificada per la Conselleria d'Agricultura, Pesca i Alimentació.
  
Article 6
  
La Conselleria d'Agricultura, Pesca i Alimentació finançarà amb un punt d'interès les ajudes que el Ministeri d'Agricultura, Pesca i Alimentació finance amb el 50% dels interessos.
  
Les subvencions corresponents a aquesta Conselleria es concediran a càrrec de l'aplicació pressupostària 63.86.17.6111.93555.6, línia 404/000/2000 Protecció de la Renda dels Agricultors, del pressupost de la Generalitat Valenciana per a l'any 2000, amb un import global màxim de 50 milions de pessetes.
  
Article 7
  
La consellera d'Agricultura, Pesca i Alimentació formalitzarà, si s'escau, el conveni de col·laboració amb l'Institut de Crèdit Oficial previst en el Reial Decret-Llei 20/1999, per a la instrumentació dels préstecs i el pagament de les bonificacions d'interès corresponents d'acord amb el que es preveu en el Decret 20/1993, de 8 de febrer, del Govern Valencià.
  
DISPOSICIONS FINALS
  
Primera
  
Es faculta el director general de Producció Agrària perquè dicte les instruccions necessàries per desplegar aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 de febrer de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ